***- Nota de premsa - 20/06/2017***

**Quatre investigadors postdoctorals s’incorporen a l’IRBLleida en el marc del programa europeu Marie Curie COFUND**

* **El Programa postdoctoral internacional de l’IRBLleida*, IRBLleida International Postdoctoral Programme* (IRBLleida-IPP), capta talent internacional per potenciar la recerca biomèdica a Lleida.**
* **Els investigadors seleccionats en la tercera convocatòria provenen de l'Índia, Mèxic i Veneçuela.**
* **Un total de nou investigadors s'han incorporat a l'Institut en les àrees de medicina respiratòria, cicle cel·lular, modelització matemàtica, oncologia, senyalització en llevats, fisiologia patològica, senyalització per calci i nefrologia.**

Quatre nous investigadors s'han incorporat recentment, o ho faran en les pròximes setmanes, a l’Institut de Recerca Biomèdica de Lleida Fundació Dr. Pifarré ([IRBLleida](http://www.irblleida.cat/ca/index.php?p=webs/portada/portada.php)) gràcies a l’[IRBLleida-IPP](http://www.irblleida-ipp.com/). Aquest programa permet captar investigadors amb talent i experiència internacional, i donar-los l'oportunitat de desenvolupar la seva carrera investigadora a Lleida, dirigits per investigadors de l'IRBLleida i professors de la Universitat de Lleida (UdL). Ricardo Romero, de nacionalitat mexicana, s'ha incorporat al Grup de Fisiopatologia Metabòlica, dirigit per Manel Portero; Izaskun Urdanibia, amb doble nacionalitat espanyola-veneçolana, forma part del Grup de Patologia Oncològica, sota la supervisió de Xavier Dolcet; Rajesh Kumar Galimudi, de nacionalitat índia, formarà part del Grup de Recerca Translacional en Malaltia Vascular i Renal, sota la direcció de José Manuel Valdivielso, i Soni Shaik, també de nacionalitat índia, s'integrarà en el Grup de Senyalització Cel·lular per Calci, supervisat per Carles Cantí i Judith Herreros.

L'IRBLleida-IPP té com a objectiu desenvolupar un programa de formació multidisciplinari d'investigadors experimentats, amb talent i motivats, per oferir-los la possibilitat de desenvolupar la seva carrera investigadora a l'Institut. Aquests investigadors han d'estar en l'etapa de formació postdoctoral, és a dir, estar en disposició del títol de doctor, per poder optar a alguna de les places.  
  
El Programa ha constat de tres convocatòries, gràcies a les quals un total de nou investigadors gaudiran d'una estada postdoctoral de dos anys a l’IRBLleida. Els dos primers investigadors es van incorporar a la convocatòria de 2015, i ja han finalitzat la seva estada. En relació amb les tres investigadores que es van incorporar el 2016, Sara Costa i Tânia Pereira finalitzaran els seus projectes el 31 de gener de 2018, i Monica Adriana Mechoud ho farà el 6 d'abril de 2018.

Sara Costa treballava als Estats Units d’Amèrica quan va sol·licitar la posició oferta pel Grup de Senyalització Oncogènica i del Desenvolupament, que dirigeix ​​Mario Encinas. Gairebé un any i mig després d'arribar a l’IRBLleida, Sara Cuesta ha destacat l'oportunitat que li ha proporcionat aquest projecte, en què "he après noves tècniques sobretot en l'àrea de desenvolupament” i que li ha permès millorar el seu currículum. Per la seva banda, Tânia Pereira, que va venir de Portugal per unir-se al Grup de Modelització Matemàtica de Processos Metabòlics sota la supervisió de Rui Alves, també ha fet un balanç molt positiu del projecte i ha recomanat aquesta convocatòria a altres investigadors postdoctorals. Mònica Adriana Mechoud va arribar des d'Argentina per incorporar-se al Grup de Senyalització de Llevats sota la supervisió de Maria Àngels de la Torre. Després d'un any de treball, ha destacat com a positiva l'obertura anual de noves convocatòries, com una manera d'afavorir tant el creixement acadèmic de nous investigadors com l'enfortiment de l'Institut.  
  
Per posar en marxa aquest Programa internacional de formació i captació de talent investigador, l'IRBLleida va aconseguir un ajut de la Comissió Europea: una Acció Marie Curie, tipus COFUND, del 7è Programa marc de recerca europeu (GA609396), oberta a investigadors de tot el món. L'objectiu de captació de talent de l'IRBLleida-IPP està funcionant: un dels investigadors de la primera convocatòria s'ha incorporat a un altre dels projectes de l'Institut i romandrà en l'IRBLleida, almenys, durant tres anys més.

Més informació: [IRBLleida International Postdoctoral Programme](http://www.irblleida-ipp.com/)

Text: Comunicació i Premsa IRBLleida